A Bizottság 2003/118/EK irányelve
(2003.december 5.)
a 76/895/EGK, 86/362/EGK, 86/363/EGK és a 90/642/EGK tanácsi irányelv mellékletének az acefát, a 2,4-D és a paration-metil maximális maradékanyagszintje tekintetében történő módosításáról
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 2003/60/EK irányelvvel [1] módosított, a gyümölcsökben és zöldségekben, illetve azok felületén található peszticid-szermaradványok megengedett legmagasabb mértékének meghatározásáról szóló 1976. november 23-i 76/895/EGK tanácsi irányelvre [2], és különösen annak 5. cikkére,
tekintettel a legutóbb a 2003/62/EK bizottsági irányelvvel [3] módosított, a gabonafélékben, illetve azok felületén található peszticid-szermaradványok megengedett legmagasabb mértékének meghatározásáról szóló, 1986. július 24-i 86/362/EGK tanácsi irányelvre [4], és különösen annak 10. cikkére,
tekintettel a legutóbb a 2003/60/EK irányelvvel módosított, az állati eredetű élelmiszerekben, illetve azok felületén található peszticid-szermaradványok megengedett legmagasabb mértékének meghatározásáról szóló, 1986. július 24-i 86/363/EGK tanácsi irányelvre [5], és különösen annak 10. cikkére,
tekintettel a legutóbb a 2003/69/EK irányelvvel [6] módosított, az egyes növényi eredetű termékekben - többek között a gyümölcsökben és zöldségekben -, illetve azok felületén található peszticid-szermaradványok megengedett legmagasabb mértékének meghatározásáról szóló, 1990. november 27-i 90/642/EGK tanácsi irányelvre [7], és különösen annak 7. cikkére,
tekintettel a legutóbb a 2003/84/EK bizottsági irányelvvel [8] módosított, a növényvédő szerek forgalomba hozataláról szóló, 1991. július 15-i 91/414/EGK tanácsi irányelvre [9], és különösen annak 4. cikke (1) bekezdésének f) pontjára,
mivel:
(1) A Bizottság a 2003/219/EK [10] és a 2003/166/EK [11] határozatokban úgy határozott, hogy az acefát és paration-metil létező hatóanyagokat nem veszi fel a 91/414/EGK irányelv I. mellékletébe. Ezek a határozatok előírták, hogy az e hatóanyagokat tartalmazó növényvédő szerek további használata a Közösség területén nem engedélyezett.
(2) Az (1) preambulumbekezdésben említett bizottsági határozatok átmeneti időszakot határoztak meg annak érdekében, hogy a meglévő készletek felhasználásához fűződő jogos elvárásoknak megfeleljenek, és a hatóanyagok Közösségen belüli használatának tilalma alapján meghatározott maximális maradékanyagszinteket (MRL) csak az illető hatóanyagra vonatkozó átmeneti időszakot követően ajánlott alkalmazni.
(3) A Közösségben kötelező MRL-eket és a Codex Alimentariusban [12] ajánlott szinteket hasonló eljárás alapján határozzák meg és értékelik. A Codexben az acefátra és a paration-metilre vonatkozóan néhány maradékanyagszint meg van határozva. Ezeket ebben az irányelvben a maximális maradékanyagszintek meghatározásakor figyelembe vették. A Codexben meghatározott azon MRL-ek, melyeknek visszavonását a közeljövőben javasolni fogják, nem lettek figyelembe véve. A Codexben meghatározott maximális maradékanyagszintek alapján meghatározott MRL-eket a fogyasztókra jelentő kockázat tekintetében értékelték, de ilyen kockázatokat nem lehetett megállapítani.
(4) Annak biztosítása érdekében, hogy a fogyasztókat a növényvédő szerek meg nem engedett használatából eredő szermaradványoknak való kitettségtől megvédjék, az MRL-eket az analitikai kimutathatóság alsó határértékén kell megállapítani a vonatkozó termékre/peszticidösszetételre.
(5) Ezért a szóban forgó növényvédő szerek használatából eredő peszticid-szermaradványokat a használati tilalom megfelelő felügyeletének és ellenőrzésének lehetővé tétele, valamint a fogyasztók védelme érdekében fel kell venni a 86/362/EGK, a 86/363/EGK és a 90/642/EGK irányelv mellékletébe.
(6) A paration-metilre vonatkozó maximális maradékanyagszinteket a 86/362/EGK, a 86/363/EGK és a 90/642/EGK irányelvben kell meghatározni. A 76/895/EGK irányelv rendelkezéseit, mely erre a hatóanyagra vonatkozóan MRL-eket állapított meg, ezért hatályon kívül kell helyezni.
(7) Az olyan esetekben, mint például a 2002/97/EK bizottsági irányelvnél [13] a citrusfélékben előforduló 2,4,-D vonatkozásában, amikor közösségi szinten végleges vagy ideiglenes MRL nincs megállapítva, a tagállamoknak kell a 91/414/EGK irányelv 4. cikke (1) bekezdésének f) pontjával összhangban ideiglenes nemzeti MRL-t megállapítani, mielőtt az ezeket a hatóanyagokat tartalmazó növényvédő szerek engedélyezése megtörténhet. Egy tagállam azt bizonyító adatokat nyújtott be, hogy magasabb MRL-t lehet megállapítani a citrusfélékre vonatkozóan, tükrözve a 2,4-D használatát egyes harmadik országokban. Adatokat nyújtottak be arra vonatkozóan, hogy ezek a szermaradványok a Közösségben nem jelentenek kockázatot a fogyasztókra.
(8) A 76/895/EGK, a 86/363/EGK és a 90/642/EGK irányelvek vonatkozó mellékleteit ezért megfelelően módosítani kell.
(9) Az ezen irányelvben meghatározott intézkedések összhangban vannak az Élelmiszerlánc és Állategészségügyi Állandó Bizottság véleményével,
ELFOGADTA EZT AZ IRÁNYELVET:
1. cikk
A 76/895/EGK irányelv II. mellékletében a paration-metilre vonatkozó bejegyzéseket el kell hagyni.
2. cikk
A 86/362/EGK irányelv II. mellékletének A. része a következő sorokkal egészül ki:
"Peszticid-szermaradvány | Maximális érték (mg/kg-ban) |
Acefát | 0.02 Gabonafélék |
Paration-metil (a paration-metil és a paration-metilben kifejezett paraoxon-metil összege) | 0.02 Gabonafélék |
3. cikk
A 86/362/EGK irányelv II. mellékletének A. része a következő sorokkal egészül ki:
"Peszticid-szermaradvány | Maximális érték (mg/kg-ban) |
Az I. mellékletben a 0201, 0202, 0203, 0204, 02050000, 0206, 0207, ex0208, 020900, 0210, 160100 és 1602 KN-kód alatt felsorolt húsra, (beleértve a zsírt), húskészítményre, vágási melléktermékre és belsőségre, valamint az állati zsírokra | Az I. mellékletben a 0401, 0402, 040500 és 0406KN-kód alatt felsorolt tejre és tejtermékekre | Az I. mellékletben a 040700 és 0408 KN-kód alatt felsorolt héjas friss madártojás, tojás és tojássárgája esetén |
Acefát | 0,02 | 0,02 | 0,02 |
Paration-metil (a paration-metil és a paration-metilben kifejezett paraoxon-metil összege) | 0,02 | 0,02 | 0,02 |
4. cikk
A 90/642/EGK irányelv II. melléklete a következőképpen módosul:
(1) A 90/642/EGK irányelv II. melléklete az ezen irányelv mellékletében szereplő maximális maradékanyagszintekkel (MRL) egészül ki.
(2) A 2,4-D (a 2,4-D-ének és 2,4-D-ben kifejezett észtereinek összege) maximális maradékanyagszintje a citrusfélékre vonatkozóan "1(p) mg/kg".
5. cikk
A tagállamok elfogadják és kihirdetik azokat a rendelkezéseket, amelyek szükségesek ahhoz, hogy ennek az irányelvnek legkésőbb 2004. november 30-áig megfeleljenek, kivéve a 4. cikk (2) bekezdésének rendelkezéseit, melyeket legkésőbb 2004. március 31-ig kell kihirdetni és elfogadni. Erről haladéktalanul tájékoztatják a Bizottságot.
Ezeket a rendelkezéseket 2004. december 1-jétől kell alkalmazni, kivéve a 4. cikk (2) bekezdését, mely 2004. április 1-jétől alkalmazandó.
Amikor a tagállamok elfogadják ezeket az intézkedéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.
6. cikk
Ez az irányelv az Európai Unió Hivatalos Lapjában való kihirdetését követő huszadik napon lép hatályba.
7. cikk
Ennek az irányelvnek a tagállamok a címzettjei.
Kelt Brüsszelben, 2003. december 5-én.